PARLAMENTUL ROMÂNIEI

CAMERA DEPUTAŢILOR

COMISIA JURIDICĂ,

DE DISCIPLINĂ ŞI IMUNITĂŢI

Bucureşti, 19.02.2002 

Nr. 233

R A P O R T

asupra propunerii legislative pentru modificarea şi completarea art.8 şi 12 ale Legii nr.33/1996 privind repunerea în unele drepturi economice a locuitorilor Munţilor Apuseni.



În conformitate cu prevederile art.89 din Regulamentul Camerei Deputaţilor, Comisia juridică, de disciplină şi imunităţi a fost sesizată spre dezbatere în fond  cu propunerea legislativă pentru modificarea şi completarea art.8 şi 12 ale Legii nr.33/1996 privind repunerea în unele drepturi economice a locuitorilor Munţilor Apuseni, iniţiată de domnul deputat Damian Brudaşcu, trimisă cu adresa nr.233 din 18 iunie 2001, înregistrată sub nr.777/XVIII/11 din 18 iunie 2001.



Cu adresa nr.176 din 12.06.2001, Consiliul Legislativ a transmis avizul negativ nr.547 din 12.06.2001 asupra acestei propuneri legislative.



De asemenea, Consiliul Economic şi Social a transmis, cu adresa nr.859 din 9.05.2001 avizul negativ asupra iniţiativei legislative menţionate mai sus.



În conformitate cu prevederile art.110 alin.(1) din Constituţia României, Guvernul a transmis punctul său de vedere, cu adresa nr.5407/MRP/27.12.2001, precizând că nu susţine promovarea propunerii legislative pentru modificarea şi completarea art.8 şi 12 ale Legii nr.33/1996 privind repunerea în unele drepturi economice a locuitorilor Munţilor Apuseni.



Potrivit prevederilor art.60 din Regulamentul Camerei Deputaţilor, membrii Comisiei juridice, de disciplină şi imunităţi, au dezbătut propunerea legislativă menţionată mai sus, în şedinţa din 19 februarie 2002 şi au constatat următoarele:

· prin textul propus se urmăreşte modificarea a două articole din Legea nr.33/1996 privind repunerea în unele drepturi a locuitorilor Munţilor Apuseni, cu modificările şi completările ulterioare, în sensul că livrarea materialului lemnos la 50% din preţul oficial să nu fie “condiţionată de prevederea subvenţionării sumelor aferente în bugetul anual de stat”:

· de asemenea, se mai prevede că valoarea acestei subvenţii urmează a fi evidenţiată doar statistic şi considerată drept contribuţie suplimentară la protecţia socială pentru locuitorii din zona Munţilor Apuseni.

· În urma examinării iniţiativei legislative, a avizelor primite, precum şi a exprimării punctelor de vedere, membrii comisiei au hotărât, cu unanimitate de voturi, să propună plenului Camerei Deputaţilor respingerea acesteia pentru următoarele considerente:

· propunerea legislativă astfel cum a fost formulată nu prevede nici o sursă financiară în vederea acoperirii diferenţei de preţ, pentru livrarea materialului lemnos;
· evidenţa statistică a sumelor ce ar urma să fie acordate sub formă de subvenţie nu simplifică procedura, atât timp cât nu este menţionată în mod distinct instituţia prin care se asigură finanţarea diferenţei  de 50% din preţul materialului lemnos acordat locuitorilor Munţilor Apuseni;

· simpla declarare că această diferenţă faţă de preţul oficial reprezintă “contribuţia statului pentru protecţia socială” nu poate avea un efect practic, dacă nu se prevede din ce fonduri se vor plăti respectivele diferenţe.

În raport de obiectul şi conţinutul său, propunerea legislativă  face parte din categoria legilor ordinare.

PREŞEDINTE,

dr. Ionel OLTEANU
Consilier

Diaconu Dumitra

